Corinne Cahen

D'Corinne Cahen, gebuer de 16. Mee 1973 an der Stad LëtzebuergFiche "Corinne Cahen" op der Websäit vun der Chamber; chd.lu (gekuckt: 18.11.2013)., ass eng lëtzebuergesch Geschäftsfra a Politikerin (DP).

Si war vum 5. Dezember 2018 bis de 14. Juni 2023 Ministesch fir Famill a fir d'Groussregioun an der Regierung Bettel-Schneider-Braz.

 Karriär 
No der Primärschoul zu Bouneweg an dem Secondaire am Kolléisch huet si vun 1992 bis 1995 Humanwëssenschaften op der Universitéit zu Stroossbuerg studéiert wou se en Diplom a Friemsprooche krut. 1995-96 huet si hire Studium zu Nice weidergefouert. 1997 huet se e Journalismus-Studium op der Sorbonne zu Paräis gemaach.

Vun 1995 bis 2001 huet si fir RTL Radio Lëtzebuerg geschafft, fir d'éischt als Korrespondentin a Frankräich, duerno zu Lëtzebuerg. Vun 2001 bis 2004 huet se nëmmen nach als Freelance fir RTL geschafft well se vun 2001 un d'Schonggeschäft vun hirer Famill an der Stad gefouert huet"«Il ne suffit pas de râler»." Portrait op der Websäit vun der Chamber, chd.lu (gekuckt 18.11.2013)..

D'Corinne Cahen war vun 2008 bis 2012 Presidentin vum Stater Geschäftsverband. Ausserdeem war si Member vum Verwaltungsrot vun der Chambre de commerce. Den 28. November 2015 ass si zur Presidentin vun der Demokratescher Partei gewielt ginn.

Bei de Chamberwale vum 20. Oktober 2013 huet si op der Lëscht vun der DP am Walbezierk Zentrum kandidéiert a gouf an d'Chamber gewielt. Si huet awer op hiert Deputéiertemandat verzicht, fir an der Regierung Bettel-Schneider Ministesch fir Famill an Integratioun a Ministesch fir d'Groussregioun ze ginn. Bei de Wale vum 14. Oktober 2018 gouf si erëmgewieltelections.lu. an huet nees op hiert Chambersmandat verzicht, fir an der Regierung Bettel-Schneider-Braz déi selwecht Portefeuillë wéi virdrun z'iwwerhuelen. Bei de Chamberwale vum 8. Oktober 2023 gouf si an d'Chamber zeréckgewielt.

Vun 2015 bis 2022"De Lex Delles gëtt neie Parteipresident vun der DP." rtl.lu, 12.06.2022. war si Presidentin vun der Demokratescher Partei.

Bei de Gemengewalen 2023 huet d'Corinne Cahen an der Stad kandidéiert a gouf als Drëtt op der DP Lëscht gewielt. Si ass zanterhier Schäffin am Stater Gemengerot. Fir hiert kommunaalt Mandat unzehuelen, huet si hire Ministeschposten opginn, deen doropshi vum Max Hahn iwwerholl gouf.

De 27. Abrëll 2025 gouf si um Nationalkongress zur Vizepresidentin gewielt.

An hirer Jugend war d'Corinne Cahen, als éischt Fra, Presidentin vun der Jeunesse Israélite du Luxembourg.

 Gielercher 



 Ordre d'Orange-Nassau
 Grand-Croix vum Ordem de Mérito (Portugal)

 Literatur 
 Revue Nr. 4 vum 22. Januar 2014, S. 14-19: Coup de pouce - Porträt der Familienministerin Corinne Cahen

 Um Spaweck 

 Biographie op der Websäit vun der Stad Lëtzebuerg

Kategorie:Lëtzebuergesch Deputéiert
Kategorie:Gebuer 1973
Kategorie:Lëtzebuergesch Ministeren
Kategorie:Grand officier de l'ordre de mérite civil et militaire d'Adolphe de Nassau
Kategorie:Commandeur de la Légion d'honneur
Kategorie:Grand-croix de l'ordre de Léopold II
Kategorie:Ordre d'Orange-Nassau